

**ประกาศคณะศิลปกรรมศาสตร์และวัฒนธรรมศาสตร์**

**เรื่อง หลักเกณฑ์การสนับสนุนทุนวิจัยเพื่อพัฒนาองค์กรและพัฒนาบุคลากรสายสนับสนุน**

**ประจำปีงบประมาณ พ.ศ. 2567**

------------------------------------------------------

 เพื่อเป็นการสนับสนุนให้บุคลากรสายสนับสนุน คณะศิลปกรรมศาสตร์และวัฒนธรรมศาสตร์ มหาวิทยาลัยมหาสารคาม ได้พัฒนาศักยภาพความสามารถในการทำงานวิจัยจากงานประจำ ก่อให้เกิดการพัฒนาคุณภาพงานและการให้บริการที่มีประสิทธิภาพ สามารถนำไปใช้ได้จริง โดยอาศัยอำนาจตามความในข้อ 8(3) แห่งระเบียบมหาวิทยาลัยมหาสารคามว่าด้วยการบริหารวิจัย พ.ศ. 2561 และมติที่ประชุมคณะกรรมการบริหารงานวิจัยครั้งที่ 8/2566 เมื่อวันที่ 25 กรกฎาคม 2566 จึงเห็นสมควรให้จัดทำประกาศหลักเกณฑ์การสนับสนุนทุนวิจัยเพื่อพัฒนาองค์กรและพัฒนาบุคลากรสายสนับสนุน โดยมีรายละเอียดดังต่อไปนี้

**1. วัตถุประสงค์**

 สนับสนุนให้บุคลากรสายสนับสนุน คณะศิลปกรรมศาสตร์และวัฒนธรรมศาสตร์ มหาวิทยาลัยมหาสารคาม สามารถทำงานวิจัยจากการปฏิบัติงานประจำของตนเอง (Routine to Research) หรืองานวิจัยเพื่อสร้างองค์ความรู้ใหม่ ก่อให้เกิดการพัฒนาคุณภาพงานและการให้บริการที่มีประสิทธิภาพ ตลอดจนสามารถนำไปใช้ได้จริง และเผยแพร่ในวารสารทางวิชาการที่มีคุณภาพ

**2. ลักษณะของโครงการวิจัย**

 2.1 มีเป้าหมายที่มุ่งเน้นการปรับปรุงและพัฒนาคุณภาพของงานประจำและการให้บริการบุคลากรและนิสิต ในลักษณะดังต่อไปนี้

 2.1.1 พัฒนากระบวนการทำงานที่เกี่ยวข้องกับบุคลากรและนิสิต

 2.1.2 เพิ่มประสิทธิภาพในการวินิจฉัยปัญหา แก้ปัญหาหรือการป้องกันปัญหาการทำงาน

 2.1.3 ลดระยะเวลาในการให้บริการงานต่าง ๆ

 2.1.4 ลดอัตราการเกิดปัญหาซ้ำ

 2.2 มีการทบทวนวรรณกรรม/หรือโครงการนำร่องที่ชี้ให้เห็นความจำเป็นของโครงการวิจัยอย่างชัดเจน มีระเบียบวิธีวิจัยที่ถูกต้องเหมาะสม ตอบคำถามของการวิจัยได้ ตลอดจนมีเอกสารอ้างอิงตามความเหมาะสม

**3. คุณสมบัติและเงื่อนไขของผู้สมัคร**

 3.1 พร้อมที่จะดำเนินการได้โดยไม่ต้องจัดหาครุภัณฑ์เพิ่มเติม

 3.2 ไม่เป็นผู้ที่ติดค้างทุนประเภทเงินรายได้ของคณะศิลปกรรมศาสตร์และวัฒนธรรมศาสตร์ และของมหาวิทยาลัยมหาสารคาม

 3.3 ผู้รับทุนต้องผ่านการยื่นขอหรืออยู่ระหว่างการยื่นรับรองจริยธรรมที่เกี่ยวข้องกับสาขาที่ทำการวิจัย ดังนี้ (กรณีที่เกี่ยวข้อง)

 3.3.1 จริยธรรมการวิจัยในคน

 3.3.2 จริยธรรมการวิจัยในสัตว์เพื่องานทางวิทยาศาสตร์ของสถานที่ดำเนินการ

 3.3.3 ความปลอดภัยทางชีวภาพระดับสถาบัน

 3.4 ไม่เป็นผู้อยู่ในระหว่างการลาศึกษาต่อทั้งภายในประเทศและต่างประเทศ

 3.5 ไม่เป็นผู้ที่กำลังจะไปศึกษาต่อหรืออยู่ในระหว่างอบรมระยะยาว ตั้งแต่ 6 เดือนขึ้นไป

 3.6 สามารถดำเนินการทำวิจัยให้แล้วเสร็จภายในปีงบประมาณ 2567

 3.7 ข้อเสนอโครงการต้องไม่เป็นชื่อเรื่องเดียวกันกับที่ขอรับทุนอุดหนุนการวิจัยจาก "เงินอุดหนุนงานวิจัยจากเงินรายได้ของหน่วยงาน"

 3.8 ไม่เป็นผู้จะเกษียณอายุราชการในปีที่ได้รับทุน

**4. เงื่อนไขและวงเงินทุนวิจัย**

 ขอทุนสนับสนุนได้ไม่เกิน 30,000 บาท โดยสามารถเผยแพร่ผลงานการวิจัย ดังนี้

 4.1 ผู้รับทุนนำเสนอผลงานที่จัดโดยผู้ให้ทุน หรือ

 4.2 นำเสนอผลงานในงานประชุมวิชาการระดับนานาชาติ/นานาชาติ หรือ

 4.3 ตีพิมพ์เผยแพร่ผลงานวิจัยในวารสารวิชาการที่มีมาตรฐานในระดับชาติ ที่อยู่ในฐานข้อมูล TC1 หรือ TC2 หรือระดับนานาชาติ

**5. การตั้งงบประมาณ**

 ผู้สมัครขอรับทุนต้องแสดงรายละเอียดประมาณการค่าใช้จ่ายให้ชัดเจน โดยแยกเป็นหมวด ๆ เช่นหมวดค่าตอบแทน หมวดค่าวัสดุ หมวดค่าใช้สอย และกำหนดให้ดังนี้

 5.1 หมวดค่าวัสดุ หมวดค่าใช้สอย ให้ตั้งตามความเหมาะสมและความจำเป็น

 5.2 ไม่ให้ตั้งงบประมาณหมวดค่าจ้างชั่วคราว

 5.3 ไม่ให้ตั้งงบประมาณหมวดครุภัณฑ์

 5.4 คณะกรรมการบริหารงานวิจัย มหาวิทยาลัยมหาสารคาม ขอสงวนสิทธิ์ในการพิจารณาจัดสรรงบประมาณตามความเหมาะสม

**6. ขั้นตอนการสมัครเพื่อขอรับทุน**

 บุคลากรสายสนับสนุนที่ประสงค์ขอรับทุนเข้าไปอัพโหลดแบบฟอร์มได้ที่ระบบบริหารจัดการงานวิจัย http://www.fineart.msu.ac.th/ หรือสอบถามได้ที่คุณวันเพ็ญ อมรสิน ฝ่ายการศึกษา คณะศิลปกรรมศาสตร์และวัฒนธรรมศาสตร์ มหาวิทยาลัยมหาสารคาม ชั้น 1 1) ข้อเสนอโครงการวิจัย (Word) 2) ข้อเสนอโครงการวิจัยพร้อมลายเซ็น (PDF) ดังต่อไปนี้

 6.1 บันทึกข้อความขอส่งข้อเสนอโครงการเพื่อขอรับทุน เรียน คณบดีคณะศิลปกรรมศาสตร์และวัฒนธรรมศาสตร์

 6.2 ข้อเสนอโครงการวิจัยพร้อมลงลายมือชื่อ

 6.3 สำเนาหลักฐานการขอหรืออยู่ระหว่างการยื่นรับรองจริยธรรมที่เกี่ยวข้องกับสาขาที่ทำวิจัย ดังนี้ (กรณีที่เกี่ยวข้อง)

 6.3.1 จริยธรรมการวิจัยในคน

 6.3.2 จริยธรรมการวิจัยในสัตว์เพื่องานทางวิทยาศาสตร์ของสถานที่ดำเนินการ

 6.3.3 ความปลอดภัยทางชีวภาพระดับสถาบัน

 ทั้งนี้ คณะอนุกรรมการบริหารงานวิจัย คณะศิลปกรรมศาสตร์และวัฒนธรรมศาสตร์ จะพิจารณาจากผลงานที่ปรากฏในระบบฐานข้อมูลนักวิจัยของคณะศิลปกรรมศาสตร์และวัฒนธรรมศาสตร์ และของมหาวิทยาลัยมหาสารคาม ดังนั้นขอให้ผู้สมัครปรับปรุงข้อมูลผลงานวิจัยให้เป็นปัจจุบันเพื่อประกอบการ พิจารณา โดยสามารถสมัครได้ตั้งแต่บัดนี้จนถึง 31 พฤษภาคม 2567 จะประกาศผลการพิจารณาทุกเดือน ผลการพิจารณาของคณะอนุกรรมการบริหารงานวิจัยถือเป็นที่สิ้นสุด

 ประกาศ ณ วันที่ มกราคม พ.ศ. 2567

 (ผู้ช่วยศาสตราจารย์พีระ พันลูกท้าว)

 คณบดีคณะศิลปกรรมศาสตร์และวัฒนธรรมศาสตร์